**Latvijas komandu šaha čempionāts** — komandu šaha turnīrs Latvijā, kas regulāri notiek kopš 1960. gada.

Latvijas komandu šaha turnīri līdz Otrajam pasaules karam
---------------------------------------------------------

1920. gadu beigās un 1930. gadu sākumā Latvijā radās interese par komandu šaha turnīriem. 1926. gadā tika aizvadīts pirmais neoficiālais Rīgas pilsētas komandu šaha turnīrs, bet 1931. gadā notika pirmais Latvijas komandu meistarības turnīrs, kurā piedalījās sešas komandas. Katras komandas sastāvā bija seši dalībnieki, un par pirmā turnīra uzvarētāju kļuva sporta biedrības "Universitātes sports" šahisti. Tomēr tālāku attīstību šis turnīrs neguva.

1930. gadu vidū Latvijā populāri kļuva divi atsevišķi komandu šaha turnīri, kuros visi šahisti tika sadalīti atkarībā no darba vietas. Tie, kas atradās valsts dienestā (tajā skaitā arī valsts uzņēmumos strādājošie), varēja piedalīties Valsts un pašvaldību darbinieku šaha komandu turnīros, bet tiem, kas strādāja privātajā sektorā, tika organizēti Latvijas Darba kameras komandu šaha turnīri.

### Valsts un pašvaldību darbinieku šaha komandu turnīri (1934—1939)

Valsts sektorā strādājošiem no 1934. līdz 1939. gadam notika seši komandu šaha turnīri ar nosaukumu "Valsts un pašvaldību darbinieku šaha komandu turnīrs". Pirmo četru komandu turnīru organizators, kā arī visu pārējo turnīru dalībnieks bija viens no spēcīgākajiem tā laika Latvijas šahistiem Vladimirs Petrovs. Turnīros piedalījās no septiņām (1939. gads) līdz trīspadsmit (1934. gads) komandām, kuras sacentās pie desmit galdiņiem. Pie komandu pirmajiem galdiņiem spēlēja daudzi no tā laika Latvijas individuālā šaha čempionāta finālu dalībniekiem — Lūcijs Endzelīns, Zigfrīds Solmanis, Augusts Strautmanis, Voldemārs Mežgailis un citi.

Valsts un pašvaldību darbinieku šaha komandu turnīrs| Gads | Uzvarētājs |
| --- | --- |
| 1934 | Rīgas garnizons |
| 1935 | Latvijas dzelzceļa biedrība |
| 1936 | Valsts elektrotehniskā fabrika (VEF) |
| 1937 | Rīgas pilsētas darbinieku biedrība |
| 1938 | Latvijas dzelzceļa biedrība |
| 1939 | Armijas sporta klubs |

### Latvijas Darba kameras komandu šaha turnīri (1936—1939)

Privātajā sektorā strādājošiem no 1936. līdz 1939. gadam notika četri komandu turnīri, kuru organizāciju atbalstīja Latvijas Darba kamera. Pirmajā turnīrā piedalījās 19 komandas, kuras sacentās pie pieciem galdiņiem. Otrajā turnīrā piedalījās 16 komandas, taču šoreiz spēles notika pie desmit galdiņiem. Trešajā turnīrā piedalījās 25 komandas pie desmit galdiņiem, bet pēdējā ceturtā turnīrā piedalījās 22 komandas, kas spēlēja pie astoņiem galdiņiem. Latvijas Darba kameras komandu šaha turnīru dalībnieku sastāvs bija vajāks nekā Valsts un pašvaldību darbinieku šaha komandu turnīrā. No pazīstamiem šahistiem tajā piedalījās Aleksandrs Koblencs, kas bija uzvarētāju komandas sastāvā otrajā un trešajā turnīrā, bet par pirmo sievieti, kas uzvarēja pie sava galdiņa vīriešu konkurencē ceturtajā turnīrā, kļuva Elīza Fogele.

Latvijas Darba kameras komandu šaha turnīrs| Gads | Uzvarētājs |
| --- | --- |
| 1936 | Tirdzniecības darbinieku biedrība |
| 1937 | Tirdzniecības darbinieku biedrība |
| 1937/1938 | Tirdzniecības darbinieku biedrība |
| 1939 | Vācu darbinieku savienība |

Latvijas PSR komandu šaha čempionāti (1960—1989)
------------------------------------------------

Pēc Otrā pasaules kara Latvijā atjaunojās šaha turnīri, tajā skaitā arī dažādas komandu sacensības, taču pirmais Latvijas PSR komandu šaha čempionāts notika tikai 1960. gadā. Pirmajā komandu čempionātā pieteicās 25 komandas, kas tika sadalītas trijos pusfinālos, no kuriem divas labākas komandas iekļuva finālā. Katrs mačs notika pie pieciem galdiņiem, turklāt pie pēdējā galdiņa bija obligāti jāspēlē sievietēm. Šis spēlētāju sadalījums kļuva par čempionātu tradīciju, un vēlāk netika mainīts. Komandu čempionātā piedalījās lielo rūpniecības uzņēmumu komandas, galvenokārt no Rīgas, kā arī Latvijas tā laika rajonu centru komandas. Par pirmajiem uzvarētājiem kļuva Rīgas vagonbūves rūpnīcas (RVR) komanda, kuras sastāvā bija nākamais lielmeistars Aivars Gipslis un nākamā daudzkārtējā Latvijas čempione šahā Vija Rožlapa.

Tālākajā komandu šaha čempionātu izcīņas gaitā izspēles kārtība bieži mainījās, līdz 1971. gadā čempionāts pārgāju uz divu līgu sistēmu. Tajā 12 pirmās līgas komandas vienā aplī izspēlēja turnīru, kura četras uzvarētājas ar savstarpējās spēlēs gūtajiem punktiem iekļuva augstākajā līgā, kur tos gaidīja 8 labākās iepriekšējā čempionāta dalībnieces. Šo 12 augstākās līgas komandu turnīrā vienā aplī arī tika noskaidrots čempionāta uzvarētājs. Sistēma ļāva vienlaicīgi uzsākt abu līgu turnīrus, kā arī neliedza komandai no pirmās līgas tajā pašā gadā ieņemt godalgotu vietu čempionātā. Komandu čempionātos piedalījās visi labākie Latvijas šahisti, izņemot Mihailu Tālu. Visvairāk uzvaru šajos čempionātos izcīnīja VEF šahisti, kas astoņas reizes ieņēma pirmo vietu.

Latvijas PSR komandu šaha čempionāts| Gads | Uzvarētājs |
| --- | --- |
| 1960 | RVR |
| 1961 | VEF |
| 1962 | Zinātņu akadēmija |
| 1963 | RRR |
| 1964 | Apgabala virsnieku nams (Rīga) |
| 1965 | RPI |
| 1966 | RPI |
| 1967 | RER |
| 1968 | Apgabala virsnieku nams (Rīga) |
| 1969 | ASK (Rīga) |
| 1971 | VEF |
| 1972 | ASK (Rīga) |
| 1973 | ASK (Rīga) |
| 1974 | ASK (Rīga) |
| 1975 | "Baltika" (Rīga) |
| 1976 | Jaunatnes izlase |
| 1977 | VEF |
| 1978 | RPI |
| 1979 | "Radiotehniķis" |
| 1980 | RPI |
| 1981 | VEF |
| 1982 | Daugavpils LRR |
| 1983 | Daugavpils LRR |
| 1984 | VEF |
| 1985 | "Vārpa" (Limbaži) |
| 1986 | VEF |
| 1987 | VEF |
| 1988 | VEF |
| 1989 | Agrofirma "Ādaži" |

Latvijas komandu šaha čempionāti (1990—)
----------------------------------------

Pēc tam, kad 1990. gada 4. maijā tika pieņemta deklarācija "Par Latvijas Republikas neatkarības atjaunošanu", un Latvija kļuva par neatkarīgu valsti, izmaiņas skāra arī Latvijas komandu šaha čempionātu. Tikai 1990. gadā palika vēl iepriekšējais divu līgu formāts, bet vēlāk sākās meklējumi, lai atrastu optimālo komandu čempionāta struktūru jaunajiem sociāli politiskajiem apstākļiem. No 1991. līdz 1993. gadam sākumā notika atlases turnīrs pēc Šveices sistēmas, bet pēc tam labākās komandas pēc izslēgšanas sistēmas noskaidroja godalgoto vietu ieguvējus. No 1994. līdz 1999. gadam visas komandas sākumā piedalījās pusfinālā pēc Šveices sistēmas, no kura sešas labākās komandas iekļuva finālā, kurā vienā aplī noskaidroja uzvarētāju. No 2000. līdz 2007. gadam pusfināls tika atcelts, un komandas noskaidroja labākos vienā turnīrā pēc Šveices sistēmas. Pēc tam, kad 2008. gadā organizatorisku grūtību dēļ komandu šaha čempionāts nenotika, tika pieņemta nākamā turnīra reforma. 2009. gadā komandas vēl sacentās viena apļa turnīrā, bet no 2010. līdz 2016. gadam komandas atgriezās pie divu līgu sistēmas. Augstākajā līgā katru gadu piedalījās ne vairāk par 10 komandām, bet nākamajā gadā sliktākajām augstākās līgas komandām vajadzēja mainīties vietām ar labākajām pirmās līgas komandām. Augstākajā līgā saglabājās ierastais piecu galdiņu formāts, no kurām viena bija sieviešu, bet pirmajā līgā tika ieviests četru galdiņu formāts, no kurām arī viena bija sieviešu. Joprojām komandu turnīros piedalījās labākie Latvijas šahisti, kā arī komandu rindas papildināja leģionāri, pārsvarā no Lietuvas, Igaunijas, Krievijas un Baltkrievijas. 2017. gadā komandu čempionāta sistēma atkal mainījās, un visas komandas noskaidroja labāko Šveices sistēmas turnīrā septiņās kārtās. Pirmo reizi čempionātu vēsturē uzvarēja Zviedrijas kluba "RTU/WASA" komanda, kuras sastāvā nebija neviena Latvijas šahista. 2018. gadā komandu čempionātā piedalījās 12 komandas, kas sacentās augstākajā līgā vienā riņķī, kurš bija sadalīts trijos posmos. Par uzvarētāju ceturto reizi kļuva "Termo-Eko"/RŠF komanda. 2019. gadā komandu čempionātā piedalījās 10 komandas, kas sacentās augstākajā līgā vienā riņķī, kurš bija sadalīts trijos posmos. Par uzvarētāju piekto reizi kļuva "Termo-Eko"/RŠF komanda. Pēc tam sakarā ar COVID-19 pandēmiju Latvijā sacensību norisē radās trīs gadu pārtraukums. Tikai 2023. gadā tika nolemts atjaunot komandu čempionātu. Šis čempionāts noritēja divos posmos - Rīgā un Jelgavā, un par tā uzvarētājiem pirmo reizi kļuva divas komandas: Rīgas Tehniskā Universitāte (RTU) un *The Royal Biograph*.

Latvijas komandu šaha čempionāts| Gads | Uzvarētājs |
| --- | --- |
| 1990 | VEF |
| 1991 | "Joint Force" (Rīga) |
| 1992 | *trūkst datu* |
| 1993 | Daugavpils šaha klubs |
| 1994 | VEF |
| 1995 | Rīgas šaha skolas komanda "Atvase" |
| 1996 | Latvijas Universitāte |
| 1997 | SK "Baltika" (Liepāja) |
| 1998 | Latvijas Universitāte |
| 1999 | "Melnais kaķis — Baltika" (Liepāja) |
| 2000 | "Melnais kaķis — Baltika" (Liepāja) |
| 2001 | AFEX - Transporta un sakaru institūts (Rīga) |
| 2002 | TSI sporta klubs (Rīga) |
| 2003 | "Latgaliešu biedrība" (Daugavpils) |
| 2004 | "Latgaliešu biedrība" (Daugavpils) |
| 2005 | "Latchess.lv" |
| 2006 | "Latgaliešu biedrība" (Daugavpils) |
| 2007 | "Latgaliešu biedrība" (Daugavpils) |
| 2009 | "EST Chess team" |
| 2010 | RTU |
| 2011 | RTU |
| 2012 | RTU |
| 2013 | "Termo-Eko"/RŠF |
| 2014 | "Termo-Eko"/RŠF |
| 2015 | RTU |
| 2016 | "Termo-Eko"/RŠF |
| 2017 | "RTU/WASA" |
| 2018 | "Termo-Eko"/RŠF |
| 2019 | "Termo-Eko"/RŠF |
| 2023 | RTU un "The Royal Biograph" |

Skatīt arī
----------

* Latvijas šaha čempionāts

Atsauces
--------

1. ↑  «Team championship of Latvia- 1969». Arhivēts no oriģināla, laiks: 2020. gada 29. septembrī. Skatīts: 2019. gada 13. jūnijā.
2. ↑  «Team championship of Latvia- 1974». Arhivēts no oriģināla, laiks: 2020. gada 4. augustā. Skatīts: 2019. gada 13. jūnijā.
3. ↑  «Team championship of Latvia- 1975». Arhivēts no oriģināla, laiks: 2020. gada 4. augustā. Skatīts: 2019. gada 13. jūnijā.
4. ↑  «Team championship of Latvia- 1976». Arhivēts no oriģināla, laiks: 2020. gada 4. augustā. Skatīts: 2019. gada 13. jūnijā.
5. ↑  «Team championship of Latvia- 1977». Arhivēts no oriģināla, laiks: 2020. gada 22. septembrī. Skatīts: 2019. gada 13. jūnijā.
6. ↑  Team championship of Latvia- 1978[novecojusi saite]
7. ↑  «Team championship of Latvia- 1979». Arhivēts no oriģināla, laiks: 2020. gada 22. septembrī. Skatīts: 2019. gada 13. jūnijā.
8. ↑  «Team championship of Latvia- 1980». Arhivēts no oriģināla, laiks: 2020. gada 1. oktobrī. Skatīts: 2019. gada 13. jūnijā.
9. ↑  «Team championship of Latvia- 1981». Arhivēts no oriģināla, laiks: 2020. gada 4. augustā. Skatīts: 2019. gada 13. jūnijā.
10. ↑  «Team championship of Latvia- 1983». Arhivēts no oriģināla, laiks: 2020. gada 1. oktobrī. Skatīts: 2019. gada 13. jūnijā.
11. ↑  «Team championship of Latvia- 1984». Arhivēts no oriģināla, laiks: 2020. gada 10. augustā. Skatīts: 2019. gada 13. jūnijā.
12. ↑  «Team championship of Latvia- 1985». Arhivēts no oriģināla, laiks: 2020. gada 1. oktobrī. Skatīts: 2019. gada 13. jūnijā.
13. ↑  «Team championship of Latvia- 1986». Arhivēts no oriģināla, laiks: 2020. gada 1. oktobrī. Skatīts: 2019. gada 13. jūnijā.
14. ↑  «Team championship of Latvia- 1987». Arhivēts no oriģināla, laiks: 2020. gada 26. septembrī. Skatīts: 2019. gada 13. jūnijā.
15. ↑  «Team championship of Latvia- 1988». Arhivēts no oriģināla, laiks: 2020. gada 26. septembrī. Skatīts: 2019. gada 13. jūnijā.
16. ↑  «Team championship of Latvia- 1989». Arhivēts no oriģināla, laiks: 2020. gada 26. septembrī. Skatīts: 2019. gada 13. jūnijā.
17. ↑  «"Termo-Eko/RŠF" piekto reizi kļūst par Latvijas komandu čempionu». Arhivēts no oriģināla, laiks: 2019. gada 14. oktobrī. Skatīts: 2019. gada 14. oktobrī.
18. ↑  Lieldienu brīvdienās gaidāms Latvijas komandu čempionāts
19. ↑  Latvijas komandu čempionātā divi uzvarētāji
20. ↑  «Latvian team chess championship 2007». Arhivēts no oriģināla, laiks: 2011. gada 1. maijā. Skatīts: 2018. gada 14. jūnijā.
21. ↑  Latvian team chess championship 2010
22. ↑  «Latvian Team Chess Championship 2011, Higher League». Arhivēts no oriģināla, laiks: 2011. gada 13. oktobrī. Skatīts: 2018. gada 14. jūnijā.
23. ↑  Latvian Team Chess Championship 2012, Higher League[novecojusi saite]
24. ↑  «Latvian Teams Chess Championship 2013, Higher League». Arhivēts no oriģināla, laiks: 2013. gada 9. augustā. Skatīts: 2018. gada 14. jūnijā.
25. ↑  «Latvian Teams Chess Championship 2014, Higher League». Arhivēts no oriģināla, laiks: 2014. gada 29. jūnijā. Skatīts: 2018. gada 14. jūnijā.
26. ↑  Latvian Teams Chess Championship Higher League, 2015[novecojusi saite]
27. ↑  «Latvian Teams Chess Championship Higher League, 2016». Arhivēts no oriģināla, laiks: 2016. gada 8. maijā. Skatīts: 2018. gada 14. jūnijā.
28. ↑  «Latvian Teams Chess Championship 2017». Arhivēts no oriģināla, laiks: 2017. gada 1. decembrī. Skatīts: 2018. gada 14. jūnijā.
29. ↑  «Latvian Teams Chess Championship Higher League 2018». Arhivēts no oriģināla, laiks: 2018. gada 17. decembrī. Skatīts: 2018. gada 17. decembrī.
30. ↑  «Latvian Team Chess Championship Higher League 2019». Arhivēts no oriģināla, laiks: 2019. gada 14. oktobrī. Skatīts: 2019. gada 14. oktobrī.
31. ↑  Latvian Team Chess Championship 2023

Literatūra
----------

* K. Bētiņš, A. Kalniņš, V. Petrovs "Šachs Latvijā līdz 1940. gadam", Rīga, Valters un Rapa, 1940.
* žurnāls "Šahs", Rīga, 1960.—1990.
* žurnāls "Šahs Baltijā", Rīga, 1991.—1994.

Ārējās saites
-------------

* Latvian Team Chess Championship (angliski)
* Soviet Republics Team Chess Championship summary Arhivēts 2021. gada 23. aprīlī, *Wayback Machine* vietnē. (angliski)